બૅન્કોએ વિજય માલ્યા સામે ઍક્શન લેવામાં મોડું કર્યું, તેને વિલફુલ ડિફૉલ્ટર જાહેર કરવામાં પણ ખાસ્સો વિલંબ થઈ ગયો એનો લાભ પણ આ માણસ લેતો રહ્યો. વિલફુલ ડિફૉલ્ટર જાહેર થયા બાદ એ હસ્તી માટે અન્ય બૅન્કો કે નાણાસંસ્થા પાસેથી લોન લેવાનું કપરું બની જાય. રિઝર્વ બૅન્કે આવા ડિફૉલ્ટરોની યાદી જાહેર કરવાની જોગવાઈ કરી છે. એ યાદી ફાઇનૅન્શિયલ માર્કેટના તમામ લાગતાવળગતા લોકો સુધી પહોંચી જાય એવું કરાઈ રહ્યું છે. અત્યાર સુધી આવી વ્યવસ્થા નહોતી કે આવું કો-ઑર્ડિનેશન પણ નહોતું જે હવે પછી નક્કર સ્વરૂપે તૈયાર થઈ રહ્યું છે. આ બાબત હકીકત બનીને નક્કર અમલમાં આવે એ પહેલાં તો માલ્યાભાઈ ચાલ્યા ગયા.